钦定古今图书集成/明伦汇编/官常典/第650卷 > 樊玉冲
## 钦定古今图书集成/明伦汇编/官常典/第650卷 > 樊玉冲

按《明外史循吏传》：“玉冲，黄冈人，御史玉衡弟也，授商
城知县。旧征赋必集乡民诸保伍家，保伍与吏比为
奸，所费半公课。玉冲召民约曰：‘吾知诸保伍害民，欲
罢之，而言不便者十九，是为千金裘而与狐谋也。尔
能不保伍办乎’？民懽应曰：‘诺’。已果先期办，遂尽罢诸
保伍。每受讼，令讼者自相拘，不遣胥徒。民裹一日粮”，
即毕讼去，乃为《息讼歌》，悟囚歌，使人以木铎儆于路，
监门号于里，狱卒歌于囹圄。时时自引讼者与讲孝
弟礼让。囚夜半闻歌声，无不流涕思改行，讼狱大减。
汝、颍间多黠豪，持官吏短长上官，欲得郡县事，辄飞
书千里，有所要不遂，即中以蜚语，官吏莫敢诘。玉冲
捕诛其魁七八人，豪猾敛迹。有园叟诉人窃茄，玉冲
曰：“暮夜余安知？”令？潜以竹丝贯茄腹，明旦，市茄半竹
丝，召其人诘之曰：“何为窃某叟茄？”其人惊服，相戒不
敢为窃。中贵开采者，所至州县裒金钱，伏谒惟谨。玉
冲移牒，具言邑中无矿状。及中贵至，则鸣驺乘舆入
其馆，民千馀人从之。中贵气夺，成宾主礼而退。已令
人导之金刚、银台两山，竟无所得，中贵怏怏去。久之，
调繁。昆山俗好讼，牙侩起高楼。县前治酒殽，借讼狱
为市。玉冲治逾年，几无讼，酒家徙去。秋雨害稼，自驾
小艇，视灾伤与饥民对啖菜粥。朝议方急逋，停守令
俸。昆山积逋至二十万，玉冲曰：“民逋赋时，我甫十馀
岁耳。今其人或老且死，我宁惜数月俸，不以纾民力
耶？”止不征，民益乐输恐后。居六年，举治行卓异，将擢
吏部主事，命未下，值父病，即解职归。初，玉衡知商城，
或以自奉太苦，寄书及之。报曰：“吾所苦者，德化未至
耳。若衣无重彩，食无兼味，囊无馀钱，此造物为我先
去其苦也。昔海忠介为令五阅月，而听事闲寂，命六
曹吏歌诗自娱。吾窃升斗改岁矣，而事不”休，能不愧
所闻乎！比殁，两县皆祀之学宫。副使董其昌督学湖
广，私谥曰“孝介先生”，盖以配海中介也。